JERUUSALEMMA UUDISED
Siin Jeruusalemma Uudised ja Pekka Sartola.
Tere advendieelset õhtut! Mõned tänased teemad -
Iraan kiirendab tuumaprogrammi tempot
Koalitsioonikõnelused jätkuvalt takerdunud
Aserbaidžaan avab Iisraelis saatkonna
Washingtonis tegutseva teadus- ja rahvusvahelise julgeolekuinstituudi
eelmine nädal avaldatud raporti järgi ehitab Iraan uut tunnelikompleksi
oma uraanirikastustehase alla Natanzis.
Raporti järgi tuleb kompleksi
suur koostetehas kaasaegsetele tsentrifuugidele
ja see võib töötada ka uraanirikastustehasena.
Septembri ja oktoobri satelliidifotod näitavad,
et Iraan on juba lõpetanud tunneli läänepoolse sissepääsu
ehk kokku neli tunneli sissepääsu, tõdetakse raportis.
Uudistetoimetus Reuters aga teatas juba septembris,
et Iraani praegusest rikastatud uraani varust piisab kaheks tuumapommiks,
kui see rikastatakse 90 protsendini. Info põhines
ÜRO Rahvusvahelise Aatomienergia Agentuuri IAEA raportil.
Samale tulemusele on jõudnud ka
AMANI e Iisraeli armee sõjaväeluure juht kindralmajor Aharon Haliva.
Intervjuus Jerusalem Post'ile tõdes kindral Haliva sedagi,
et isegi kui Iraan ületaks materjali osas tuumakünnise,
võtab veel kaks aastat, et lahendada tuumarelva plahvatamise
ja toimetamisega seotud küsimused.
Seda muidugi eeldusel, et Iraan ei saa abi mõnelt tuumariigilt,
näiteks Põhja-Korealt,
kelle tuumaprogrammi ja ballistiliste rakettide tehnilist personali
on liikunud Iraanis juba aastaid.
Lisaks tõdes Haliva,
et Iraan kaalus hiljuti terrorirünnakut käimasolevail jalgpalli MM-võistlustel
ja olevat loobunud vaid võõrustajariigi Qatari võimaliku reaktsiooni tõttu,
eriti kuna mõlemad toetavad Gazas tegutsevat terrorirühmitust Hamas.
Iisraeli Õhujõudude F-35 hävitajate hulk kasvas,
kui nädala eest saadi juurde
kolm uut ülimalt kaasaegset 'stealth' varjetehnikaga hävitajat
lennukite USA tootjalt Lockheed-Martinilt.
Viienda põlvkonna lennukid annavad Iisraeli õhujõududele
mitmeid uusi vägagi märkimisväärseid omadusi radarile jäämise vältimiseks
ja ka uusimate lõhkeseadmete transportimiseks.
Reaktiivlennuki võime koguda, vastu võtta ja jagada luureinfot
kiirete andmevõrkude kaudu
on õhujõudude meelest samuti ülimalt kriitiline parendus
ning kiirendab märatavalt ettevalmistusi Iraani
ja selle tuumaprogrammi vastu suunatud heidutusjõu heaks.
Kuigi Iisraeli Kaitsejõudude peastaabiülem
kindralleitnant Avivi Kochavi ütles lennukite üleandmise kontekstis,
et Iisraeli armee kiirendab Iraani tehtava rünnaku ettevalmistusi,
pole vastav otsus peastaabi meelest ehk veel päris nurga taga.
USA Keskväejuhatuse CENTCOM'i ülema kindral Michael Kurilla
Iisraeli-visiidi ajal tehtud märkustes ütles Kochavi,
et Iisrael ja USA töötavad koos kõigil rinnetel, et koguda luureinfot,
neutraliseerida ohte ja valmistuda erinevateks stsenaariumideks,
kas koos või eraldi, väga tihti lahingutandreil.
Kochavi ütles sedagi, et mõlemad riigid koolitavad
ja arendavad ühiseid sõjalisi ressursse kiirendatud tempos
seoses Lähis-Ida arenevate ohtudega ja eriliselt Iraani režiimi vastu.
Religioosse Sionismi partei esimees Bezalel Smotrich
rääkis Likudi läbirääkijatele,
et on valmis loobuma nõudmisest olla valitsuse kaitseminister,
kui saab rahandusministeeriumi ja sellega koos lisavastutusi,
mis kuuluvad tavaliselt kaitseministrile,
raporteeris eelmine nädal meediaväljaanne KAN.
Need erilised kaitsevastutused, mida Smotrich endale nõuab,
puudutavad Läänekalda C-alade, ehk Juuda ja Samaaria asundusi
ja tsiviilhaldust, sh Iisraeli seaduste täidesaatmist avatud aladel.
Smotrich nõustus lõpuks loobuma nõudmisest olla kaitseminister
ja sai selle asemel rahandusministeeriumi.
Valitsuse tähtsuselt teine portfell ehk kaitseministeerium
jääb täiesti Netanyahu Likudi parteile.
Äärmuspartei Otzma Yehudit esimees Itamar Ben-Gvir
teatas vaid mõne päeva eest, et katkestas kõnelused Likudiga
pärast seda, kui see oli taganenud varasemast lubadusest
anda tema parteile Negevi ja Galilea ministeerium.
"Nende meie maa äärealade tugevdamine on meie valimislubadus
ja meid valiti teostama neid lubadusi,"
ütlesid partei veteranliikmed oma avaldustes.
"Meid valiti mitte looma töökohti, vaid hoolitsema Beersheba, Netivoti,
Ashkeloni ja Sderoti elanike ning Galilea äärealade eest.
Need on meil hinges," tõdesid partei läbirääkijad.
Iisraeli sisejulgeolekuteenistuse Shin Beti juht Ronen Bar
hoiatas Netanyahut julgeolekuolukorra halvenemise eest Läänekaldal
seoses Netanyahu tulevase valitsusega seotud
kahe äärmuspartei võimaliku tegevuse tõttu.
Ronen Bari sõnul kasvab
Palestiina omavalitsuse kohese kokkuvarisemise võimalus
ja Läänekalda julgeolekuolukord nõrgeneb veelgi,
kui praegusesse raskesse olukorda tekib uusi kasvavaid surveid.
Julgeolekuteenistus viitab selliste organisatsioonide kasvule,
mis koosnevad uutest, noortest võitlejatest,
kes pole seotud ühegi teise organisatsiooniga,
kes ei mäleta teist intifadat ja selle tulemusi
ning kellel on kerge ligipääs smugeldatud relvadele Läänekaldal.
See fenomen koos PO lagunemise
ja selle kontrolli kaotamisega suurtel Läänekalda aladel
tekitab muret Läänekalda julgeoleku nii olulise nõrgenemise suhtes,
mida pole nähtud juba kaks aastakümmet.
Mainitud Knesseti liikmed, Itamar Ben Gvir ja Bezalel Smotrich,
kellelt oodatakse osalust poliitiliste ja julgeolekuasjade kabineti ladvikus,
hakkavad toetama armee tegevuse laiendamist Läänekaldal,
mis omakorda tähendab palestiinlaste vastu kasutatavate meetmete kasvu.
Vähemalt 21 palestiinlast, sh mitmeid lapsi,
hukkus nädala eest massiivses põlengus
Gaza põhjaosas asuvas pagulaslaagris.
Iisrael pakkus Gaza juhtkonnale koheselt
kõikvõimalikku humanitaarabi palestiinlastest ohvrite evakueerimisel,
ütles kaitseminister Benny Gantz.
PO teatel evakueeriti tuhandeid ohvreid põlevatest hoonetest
naabruskonna haiglasse ja ohvrite arv tõenäoliselt kasvab.
Tulekahjus olevat hukkunud vähemalt seitse last,
teatati ka Iisraeli poolelt.
Sotsiaalmeedias levinud pildimaterjali ja pealtnägijate lugude andmeil
süttisid mitmed eluhooned tulle ja tugev tuul raskendas kustutustöid
ning levitas leeke ja suitsu väga suurele alale.
Aserbaidžaan on esimene šiiitlik riik,
kes käivitab Iisraeliga vastastikused diplomaatilised suhted.
Riigi parlament kiitis nädala eest heaks ettepaneku
avada Tel Avivis saatkond.
Esialgu veel peaministri kohuseid täitev Yair Lapid
nimetas käiku kiitvalt riikidevahelise suhte süvenemiseks.
Tema sõnul on Aserbaidžaan Iisraelile tähtis partner
ja seal elab üks moslemimaailma suurimaid juudikogukondi.
"Otsus saatkonna avamise kohta
näitab suhete sügavust meie maade vahel.
See käik johtub Iisraeli valitsuse jõupingutustest
ehitada tugevaid diplomaatilisi sildu moslemimaailmaga," ütles ta.
Aserite otsus Iisraelis saatkond avada
on otsene tulemus maadevahelistest headest suhetest
ja sellest, et Iisraelil on olnud saatkond riigi pealinnas Bakuus
juba alates aastast 1992.
Möödunud nädala alguses teatas Aserbaidžaan,
et vahistas viis kodanikku Iraani heaks luuramise eest.
Nende naabermaade vahelised pinged kasvasid pärast seda,
kui Aserbaidžaani ja Iisraeli suhete paranemine avalikuks sai.
Oktoobris käis kaitseminister Benny Gantz Aserbaidžaanis ametlikul visiidil
ja kohtus oma aseri kolleegi Zakir Hasanovi
ja riigi presidendi Ilham Aliyeviga.
Iisraelil on Aserbaidžaaniga käsil olnud mitmeid suuri relvatehinguid,
kuid lepingute detaile ei avaldata.
Kuigi juba kuue aasta eest ütles president Aliyev,
et tema riik oli ostnud juudiriigilt ligi 5 mlrd USD eest kaitsevarustust,
kuid Iisrael pole seda arvu kunagi kinnitanud.
Sellised olid tänased uudised!
Paluge rahu Jeruusalemmale, Iisraelile ja kogu Lähis-Idale,
ning praegu eriliselt ka Ukraina rahvale.
Uudistetoimetus soovib vaatajaile ka õnnistatud algavat advendiaega.
Jääge kanalile ja kohtume nädala pärast!
Tõlge: Monika Jaaguri
Kui soovite saadet toetada,
võite helistada TV7 Eesti annetustelefonil 900 1770.
Kõne hind on 10 euri.
Võid teha ka ülekande ekraanilolevale või TV7 Eesti pangaarvele.
Lisa kindlasti makse saaja nimi ja viitenumber.
Jumal õnnistab neid, kes õnnistvad Iisraeli. Aitäh!
Lisainfo: www.tv7.ee